
ACORD 113/2007, DE 25 D’ABRIL, DEL PLE DEL CONSELL DE L’AUDIOVISUAL DE CATALUNYA

Expedient núm. 4/2007-S  VTV Vilafranca (Ajuntament de Vilafranca del Penedès). Incoació expedient sancionador

Antecedents

1. L’1 de desembre de 2006, el Consell de l’Audiovisual de Catalunya va rebre una sol·licitud d’autorització prèvia de l’Ajuntament de Vilafranca del Penedès (registre d’entrada núm. 2.289/2006) per a l’emissió per televisió de la campanya Vilafranca, la ciutat dels teus desitjos. En l’escrit es feia constar que estava previst que la campanya s’emetés del “7 de desembre al 30 de gener, a Vilafranca TV, a Canal Blau i a Vendrell TV”.

Mitjançant l’Acord 336/2006, de 13 de desembre, el Ple de del Consell de l’Audiovisual de Catalunya, va decidir denegar la sol·licitud per considerar que el contingut de la campanya no s’adequava al que estableix la normativa vigent sobre publicitat institucional. Aquest Acord es va notificar oportunament a l’Ajuntament de Vilafranca el 21 de desembre de 2006.
2. El 16 de gener de 2007, aquest Consell va rebre, via fax, una queixa del Grup Parlamentari Popular en la qual es feia constar que la campanya institucional Vilafranca, la ciutat dels teus desitjos, s’havia començat a emetre el dia 8 de desembre de 2006, a través de la Xarxa de Televisions Locals, i que es continuava emetent el mateix dia de formulació de la queixa. Així mateix, el Consell de l’Audiovisual de Catalunya ha tingut coneixement que el dia 19 de gener de 2007, es varen publicar a la premsa comarcal diverses informacions sobre l’emissió de l’esmentada campanya.

La Comissió de Continguts del dia 26 de gener de 2007 va acordar un requeriment d’informació sobre les emissions de la campanya institucional Vilafranca, la ciutat dels teus desitjos, a TV Vilanova, Canal Blau i TV de Vilafranca així com a la Xarxa de televisions locals i a Comunicàlia.

3. Arran la informació tramesa, l’Àrea de continguts d’aquest Consell va emetre un informe sobre l’emissió de la campanya institucional Vilafranca, la ciutat dels teus desitjos, en el qual , entre d’altres extrems s’assenyalava que «VTV Vilafranca TV afirma haver emès l’anunci Vilafranca, la ciutat dels teus desitjos, entre el 8 de desembre de 2006 i el 2 de gener de 2007».

4. Mitjançant l’Acord 69/2007, de 28 de febrer, i de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer, el Consell de l’Audiovisual de Catalunya va decidir obrir un període d’informació prèvia a fi de donar audiència a l’operador VTV Vilafranca, com a part interessada, per tal que  en el termini màxim de cinc dies a comptar des del dia següent a la recepció de la notificació de l’Acord, formulés les  manifestacions que considerés oportunes.
5. El 14 de març de 2007 va tenir entrada en aquest Consell (registre entrada 468/2007) un escrit que signa el senyor Miquel Cartró i Boada, com a cap de comunicació de VTV Vilafranca, en el qual s’afirmava, entre d’altres, que atès que era el primer espot que el Servei de comunicació gestionava amb la nova normativa, «no ho van fer adequadament, especialment per les dificultats en interpretar la normativa i la resolució», i que els següents espots «ja s’han gestionat correctament i han estat autoritzats pel Consell de l’Audiovisual de Catalunya».

Fonaments 

1. El Títol VI, capítol V secció segona de la Llei de Comunicació audiovisual de Catalunya (en endavant LCA) regula el que anomena «altres formes de publicitat». En concret, l’apartat 1 de l’article 109, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació reguladora de la publicitat institucional.

D’altra banda l’apartat 3 del mateix article estableix que la publicitat institucional  en el mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment dels requisits de la publicitat institucional.

2. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la LCA, disposa a l’apartat 2 de l’article 107 que el Consell de l’Audiovisual de Catalunya ha de vetllar perquè la diversificació de formes de publicitat no posi en perill l’aplicació del règim jurídic general al qual resten sotmeses. 

A banda d’això, la mateixa norma legal atribueix a aquest Consell l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 tipifica com a infracció greu «l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual d’acord amb el que estableix aquesta llei [...]»

El fet que la publicitat institucional resti subjecta a l’autorització prèvia  d’aquest Consell comporta que els prestadors de serveis de comunicació audiovisuals no puguin emetre aquesta publicitat si no està prèviament autoritzada,  raó per al qual han de verificar que la publicitat que emeten compleix tots els requisits legals, doncs, altrament estarien incomplint les obligacions que els imposa la pròpia LCA.

De la normativa vigent referenciada, i de les actuacions practicades, resulta que VTV Vilafranca TV ha emès, d’una banda, la campanya institucional Vilafranca, la ciutat dels teus desitjos, sense autorització prèvia entre el 8 de desembre i el 21 de desembre de 2006; i, de l’altra banda, ha emès la campanya institucional Vilafranca, la ciutat dels teus desitjos, entre el 21 de desembre de 2006 i el 2 de gener de 2007, l’autorització de la qual havia estat denegada per l’Acord 336/2006, de 13 de desembre, del Consell Audiovisual de Catalunya. 
3. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix com altra funció del Consell la d’«incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat.»
DE CONFORMITAT amb el que disposa l’article 129 de laLCA, i els articles 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Incoar un procediment sancionador a l’operador VTV Vilafranca, nom comercial de l’operador de televisió de l’Ajuntament de Vilafranca per emetre l’espot en relació amb la Campanya institucional de l’Ajuntament de Vilafranca La ciutat dels teus desitjos sense comptar, inicialment amb la preceptiva autorització del Consell de l’Audiovisual de Catalunya i posteriorment amb la denegació explícita de l’autorització, fet susceptible de vulnerar la normativa en matèria de publicitat .

2. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

3. Fer avinent que podran acordar-se, en qualsevol moment de la tramitació d’aquest procediment, les mesures de caràcter provisional que s’escaiguin  per assegurar l’eficàcia de la resolució que pugui recaure.

4.  Notificar aquests acords a l’operador  VTV Vilafranca.

Barcelona, 25 d’abril de 2007

Josep M. Carbonell i Abelló                             Dolors Comas d’Argemir i Cendra

President                                                         Consellera secretària

